b"\n_START_ARTICLE_\nCastrul roman Cumidava\n_START_SECTION_\nDescriere\n_START_PARAGRAPH_\nReferitor la cetatea \xe2\x80\x9eCumidava\xe2\x80\x9d: \xc3\xaen T\xc4\x83bli\xc8\x9bele de la Sinaia identificate ast\xc4\x83zi sub forma pl\xc4\x83cilor de plumb, apare cuv\xc3\xa2ntul \xe2\x80\x9eComieodabo\xe2\x80\x9d, desemn\xc3\xa2nd, dup\xc4\x83 considera\xc8\x9biile doamnei Pe\xc8\x9ban, cetatea pe care o cunoa\xc8\x99tem de la\xc2\xa0Ptolemeu Claudius (spre 90 - 168)\xc2\xa0sub numele de \xe2\x80\x9eComidava\xe2\x80\x9d, iar dintr-o inscrip\xc8\x9bie\xc2\xa0latineasc\xc4\x83\xc2\xa0sub forma \xe2\x80\x9eCumidava\xe2\x80\x9d. Dl. Vulpe sus\xc8\x9bine c\xc4\x83 falsificatorul nu avea de unde s\xc4\x83 cunoasc\xc4\x83 forma real\xc4\x83, \xe2\x80\x9eCumidava\xe2\x80\x9d, deoarece aceasta a fost descoperit\xc4\x83 mult mai t\xc3\xa2rziu, \xc3\xaen inscrip\xc8\x9bia amintit\xc4\x83, \xc8\x99i prin urmare a folosit o form\xc4\x83 apropiat\xc4\x83 cu cea de la Ptolemeu, autor accesibil \xc3\xaen\xc2\xa0secolul al XIX-lea. Astfel, pentru dl. academician, forma \xe2\x80\x9eCumidava\xe2\x80\x9d, scris\xc4\x83 de un roman \xc3\xaentr-o inscrip\xc8\x9bie latineasc\xc4\x83, este forma autentic\xc4\x83 dacic\xc4\x83, cea care ar fi trebuit s\xc4\x83 figureze \xc3\xaen t\xc4\x83bli\xc8\x9be, dac\xc4\x83 acestea ar fi fost autentice. Despre respectiva considera\xc8\x9bie a dl. Al. Vulpe, Aurora Pe\xc8\x9ban \xc3\xaentreb\xc4\x83 retoric \xe2\x80\x9ede ce ar fi trebuit dacii;s\xc4\x83 scrie acest nume exact cum \xc3\xael auzeau \xc8\x99i \xc3\xael reproduceau \xc3\xaen scris romanii\xe2\x80\x9d \xc8\x99i sublini\xc3\xa2nd c\xc4\x83 denumirea \xe2\x80\x9eCumidava\xe2\x80\x9d apare \xc3\xaentr-o inscrip\xc8\x9bie \xe2\x80\x9elatineasc\xc4\x83\xe2\x80\x9d, scris\xc4\x83 de un \xe2\x80\x9eroman\xe2\x80\x9d, \xc3\xaen secolul al III-lea d.Hr.: \xe2\x80\x9ede ce suntem obliga\xc8\x9bi s\xc4\x83 admitem c\xc4\x83 forma latineasc\xc4\x83 era identic\xc4\x83 cu cea dacic\xc4\x83, iar cea greceasc\xc4\x83, de la Ptolemeu, este corupt\xc4\x83\xe2\x80\x9d? Doctorul \xc3\xaen lingvistic\xc4\x83 romanic\xc4\x83, Aurora Pe\xc8\x9ban, explic\xc4\x83 fenomenul, recurg\xc3\xa2nd la analogia cu celelalte nume str\xc4\x83ine transpuse de c\xc4\x83tre romani \xc8\x99i greci, transpunere \xe2\x80\x9e\xc3\xaen care a intervenit \xc3\xaentotdeauna percep\xc8\x9bia impus\xc4\x83 de structura fonetic\xc4\x83 a celor dou\xc4\x83 limbi, de \xe2\x80\x9eurechea\xe2\x80\x9d grecului \xc8\x99i a romanului.\xe2\x80\x9d. Astfel, aceasta observ\xc4\x83 c\xc4\x83 \xe2\x80\x9e\xc3\xaen numele grece\xc8\x99ti \xc8\x99i romane din t\xc4\x83bli\xc8\x9be, vocala 'i' cu cantitate scurt\xc4\x83 era perceput\xc4\x83 adesea ca 'e', iar 'u' scurt ca 'o' (numele lui 'Lucullus' este redat 'Locolo', cuv\xc3\xa2ntul grecesc 'basileus' este transpus 'baseleo' etc.). Deci,\xc2\xa0conchide doamna Pe\xc8\x9ban,\xc2\xa0este \xc3\xaentru totul coerent ca romanii s\xc4\x83 fi redat prin 'u' ceea ce \xc3\xaen limba dacilor era un 'o' \xc3\xaenchis, a\xc8\x99a cum a transcris Ptolemeu.\xe2\x80\x9d (vezi T\xc4\x83bli\xc8\x9bele de la Sinaia)._NEWLINE_Semnalarea \xc8\x99i descrierea relativ precis\xc4\x83 a acestui sit arheologic roman a fost f\xc4\x83cut\xc4\x83 \xc3\xaenc\xc4\x83 din 1856 de c\xc4\x83tre M. J. Ackner, iar primele cercet\xc4\x83ri sistematice au fost efectuate de c\xc4\x83tre Mihail Macrea \xc3\xaen anul 1939._NEWLINE_Cercet\xc4\x83rile arheologice \xc8\x99i toponimul confirm\xc4\x83 c\xc4\x83 \xc3\xaenaintea costruc\xc8\x9biei castrului roman a existat o a\xc8\x99ezare a dacic\xc4\x83, Comidava, a dacilor tini cumidavensis._NEWLINE_\xc3\x8en interiorul castrului un grup de arheologi au descoperit  o inscrip\xc8\x9bie de pe vremea \xc3\xaemp\xc4\x83ratului roman Alexandru Sever (222-235), o lespede dedicat\xc4\x83 \xc3\xaemp\xc4\x83r\xc4\x83tesei Iulia Mamaea, 'protectoarea castrelor'. Zidit\xc4\x83 la poarta central\xc4\x83 \xe2\x80\x9ePretoria\xe2\x80\x9d a castrului, pe ea se putea citi inscrip\xc8\x9bia \xe2\x80\x9eCumidava\xe2\x80\x9d - denumirea romanizat\xc4\x83 a a\xc8\x99ez\xc4\x83rii._NEWLINE_Inscrip\xc8\x9bia din sec. III e.n.:Iuliae Mameae augustae matri Domini nostri sanctissimi Imperatoris Caesaris Severi Alexandi augusti et castrorum senatusque cohors Vindelicorum Piae fidelis Cumidavensis Alexandrianae ex quaestura sua dedicante la sdio Dominatio legato augusti III Daciarum. Inscrip\xc8\x9bia era fragmentar\xc4\x83, iar din tot ansamblul creat cu aproape 2.000 de ani \xc3\xaen urm\xc4\x83 se p\xc4\x83streaz\xc4\x83 \xc8\x99i ast\xc4\x83zi la Muzeul Jude\xc8\x9bean de Istorie din Bra\xc8\x99ov dou\xc4\x83 fragmente._NEWLINE_Pe Dealul Cet\xc4\x83\xc8\x9bii cele mai vechi urme de locuire dateaz\xc4\x83, conform descoperirilor arheologice din 2010, \xc3\xaenc\xc4\x83 din epoca neolitic\xc4\x83. Apoi, o nou\xc4\x83 faz\xc4\x83 de locuire apar\xc8\x9bine \xc3\xaenceputului epocii bronzului (cultura Glina-Schneckenberg), arheologii identific\xc3\xa2nd o a\xc8\x99ezare ap\xc4\x83rat\xc4\x83 de valuri de p\xc4\x83m\xc3\xa2nt si prev\xc4\x83zute cu palisad\xc4\x83. Sistemul defensiv consta din 3 \xc8\x99an\xc8\x9buri \xc8\x99i tot at\xc3\xa2tea valuri de ap\xc4\x83rare, plasate \xc3\xaen punctul vulnerabil, adic\xc4\x83 spre Est. Din aceast\xc4\x83 perioad\xc4\x83 au fost descoperite dou\xc4\x83 fragmente de topoare de piatr\xc4\x83, un fragment de r\xc3\xa2\xc8\x99ni\xc8\x9b\xc4\x83, ceramic\xc4\x83 (vase piriforme, c\xc4\x83ni \xc8\x99i c\xc4\x83ni\xc8\x9be, t\xc4\x83vi, castroane, amfore \xc8\x99i strecur\xc4\x83tori) \xc8\x99i un topor-lam\xc4\x83 de bronz. _NEWLINE_\xc3\x8en antichitatea clasic\xc4\x83, pe Dealul Cet\xc4\x83\xc8\x9bii, dacii cumidavens \xc3\xaentemeiaz\xc4\x83 o a\xc8\x99ezare, \xe2\x80\x9eComidava\xe2\x80\x9d. Latinizat, toponimul a devenit ,,Cumidava\xe2\x80\x9d \xc8\x99i sub aceast\xc4\x83 form\xc4\x83 apare pe un monument din timpul \xc3\xaemp\xc4\x83ratului roman Alexander Severus (222-235 d.H.). Localitatea (\xce\x9a\xce\xbf\xce\xbc\xce\xaf\xce\xb4\xce\xb1\xcf\x85\xce\xb1) este amintit\xc4\x83 \xc3\xaentre \xe2\x80\x9eora\xc8\x99ele str\xc4\x83lucite ale Daciei\xe2\x80\x9d de c\xc4\x83tre geograful Claudius Ptolemeu din Alexandria Egiptului (*ca.87d.H. probabil \xc3\xaen Ptolemais Hermii - \xe2\x80\xa0ca.165 d.H. \xc3\xaen Alexandria), \xc3\xaen al s\xc4\x83u \xc3\x8endreptar geografic._NEWLINE_Geographia, lucrarea sa cea mai important\xc4\x83 face un inventar al lumii locuite cupriz\xc3\xa2nd 8000 de toponime aliniate \xc3\xaentre Spania \xc8\x99i China \xc8\x99i \xc3\xaencadrate \xc3\xaentr-o tram\xc4\x83 de paralele \xc8\x99i meridiane. Destinul acestei lucr\xc4\x83ri a fost fabulos, Europa medieval\xc4\x83 \xc8\x99i renascentist\xc4\x83 dator\xc3\xa2ndu-i o mare parte din modul de redactare al primelor h\xc4\x83r\xc8\x9bi ale diverselor regiuni. Lucrarea a fost copiat\xc4\x83 \xc3\xaen sute de exemplare, fiind practic prototipul h\xc4\x83r\xc8\x9bilor europene._NEWLINE_Conform domnului Stelian Co\xc8\x99ule\xc8\x9b, \xc8\x98eful sec\xc8\x9biei de istorie din cadrul Muzeului Jude\xc8\x9bean Bra\xc8\x99ov: \xe2\x80\x9eDup\xc4\x83 cum o arat\xc4\x83 sufixul \xc2\xabdava\xc2\xbb din denumirea a\xc8\x99ez\xc4\x83rii, la R\xc3\xa2\xc8\x99nov avem de-a face cu un fost centru militar, politic, administrativ \xc8\x99i religios al dacilor, existen\xc8\x9ba lui fiind confirmat\xc4\x83 de cercet\xc4\x83rile arheologice efectuate de-a lungul vremii pe dealul cet\xc4\x83\xc8\x9bii medievale\xe2\x80\x9d. Fortifica\xc8\x9bia  dacic\xc4\x83 este anterioar\xc4\x83 cuceririi Daciei de c\xc4\x83tre romani \xc8\x99i se pare a-\xc8\x99i afla sf\xc3\xa2r\xc8\x99itul \xc3\xaen preajma r\xc4\x83zboaielor dacice._NEWLINE_Obiectivul castrului era s\xc4\x83 \xc8\x9bin\xc4\x83 piept atacurilor venite din partea carpilor - dacii liberi din Sud-Estul Rom\xc3\xa2niei de azi, \xc8\x99i a hoardelor de invadatori, prin cele dou\xc4\x83 pasuri importante \xe2\x80\x93 Ruc\xc4\x83r-Bran \xc8\x99i Oituz. Ini\xc8\x9bial, construc\xc8\x9bia militar\xc4\x83 \xc3\xaenceput\xc4\x83 dup\xc4\x83 106 era din p\xc4\x83m\xc3\xa2nt \xc8\x99i lemn. Dup\xc4\x83 anul 126, zidurile au fost ref\xc4\x83cute din piatr\xc4\x83 \xc8\x99i au d\xc4\x83inuit p\xc3\xa2n\xc4\x83 \xc3\xaen ziua de azi, la R\xc3\xa2\xc8\x99nov._NEWLINE_S\xc4\x83p\xc4\x83turile arheologice din zon\xc4\x83 au scos la iveal\xc4\x83 \xc3\xaen interiorul castrului fragmente de ziduri, fragmente de terra sigilat\xc4\x83 \xc8\x99i o figurin\xc4\x83 din lut care o reprezint\xc4\x83 pe Venera = Venus, numele roman al zei\xc8\x9bei grece\xc8\x99ti Afrodita, zei\xc8\x9ba dragostei, frumuse\xc8\x9bii \xc8\x99i fertilit\xc4\x83\xc8\x9bii. Ba chiar \xc8\x99i m\xc3\xa2nerul unui bisturiu medical. Castrul roman ar fi rezistat p\xc3\xa2n\xc4\x83 \xc3\xaen jurul anului 250, c\xc3\xa2nd ar fi ars \xc3\xaen urma unui puternic atac al trupelor_NEWLINE_aliate dace, gote \xc8\x99i vizigote. Ruinele lui au r\xc4\x83mas vizibile chiar \xc8\x99i \xc3\xaen Evul Mediu. \xc3\x8en scrierile secolului XVIII era denumit Erdenburg, adic\xc4\x83 Cetatea de p\xc4\x83m\xc3\xa2nt, iar localnicii din Vulcan erau sf\xc4\x83tui\xc8\x9bi s\xc4\x83 se ad\xc4\x83posteasc\xc4\x83 \xc3\xaen el \xc3\xaen caz de pericol."